Einstein on the Beach | Yle Teema | yle.fi
Kuva oopperasta Einstein on the Beach einstein on the beach
Julkaistu 10.04.2015 - 13:57 . Päivitetty 01.07.2016 - 13:32
Philip Glassin ja Robert Wilsonin ooppera Einstein on the Beach on tarunomainen teos. Neljä ja puoli tuntia kestävä esitys kuuluisasta fyysikosta on naulinnut katsojat paikoilleen ensiesityksestään Avignonissa 1976 asti – vaikka yleisön on nimenomaan lupa saapua ja poistua vapaasti esityksen aikana, moni huomaa istuneensa herpaantumatta alusta loppuun.
Teos oli neljä vuosikymmentä sitten jotain ennennäkemätöntä ja sen kyky yllättää yleisö on säilynyt, vaikka moni taiteilija on ottanut siitä vaikutteita. Tekijät itse pitävät sitä lukemattomien jäljitelmien alkuperäiskappaleena sekä vahvana todisteena siitä, että 1960–70-luvun New York oli yksi koko maailman taidehistorian suurista luomisen keskuksista.
Teos on ensimmäinen osa Glassin merkkihenkilö-trilogiasta, jonka myöhemmät osat käsittelevät Mahatma Gandhia ja farao Akhenatenia. Kaikki kolme ovat Glassin mukaan muuttaneet maailmaa ideoiden, ei väkivallan tai pakon avulla. Robert Wilson on kertonut aloittaneensa teoksen suunnittelun katsomalla valokuvia Einsteinista eri vuosikymmeniltä: hän seisoo aina oikean käden etusormi ja peukalo juuri taululiidun verran erillään. Tähän sormien väliseen tilaan mahtuu paitsi suuren tutkijan kirjoitusväline myös viulun jousi tai purjeveneen skuutti.
Albert Einstein Princetonissa Albert Einstein albert einstein
Einstein on the Beachin esiintyjien asut perustuvat Einsteinista hänen työhuoneessaan otettuun kuvaan, jossa professori on pukeutunut valkoiseen lyhythihaiseen paitaan sekä olkainten kannattelemiin harmaisiin, lököttäviin housuihin.
Esityksen rakenne perustuu Wilsonin laatimiin piirroksiin, joiden pohjalta Glass sävelsi musiikin ja kirjoitti tekstin. Näytösten ja kohtausten lomassa on "polvinäytelmiä", "knee plays", jotka ovat Wilsonin erikoisuus. Ne toimivat hänen mukaansa nivelinä, joiden kohdalta esityksen osat liittyvät toisiinsa, mutta yleisö voi käyttää niitä myös väliaikoina.
Koska Einstein on the Beach on raskas tuotanto ja koska sitä ei yli kolmeen vuosikymmeneen kuvattu filmille tai videolle, se on ollut legendaarinen myös teoksena, jota verrattain harvalla on ollut mahdollisuus edes nähdä (tosin ainakin Susan Sontag väitti nähneensä sen kaksitoista kertaa). Tammikuussa 2014 se kuvattiin ensi kertaa televisiota varten Pariisin Châtelet-teatterissa. Televisioinnin ohjasi brittiläinen ohjaaja Don Kent.
Teos on nähty Teemalla keväällä 2015 osana kahdeksantuntista Philip Glass -kokonaisuutta.
Einstein on the Beach, nelinäytöksinen ooppera
Polvinäytelmä 1
Kohtaus 1A: juna
Kohtaus 2A: oikeudenkäynti
Polvinäytelmä 2
Kohtaus 3A: tanssi niityllä 1
Kohtaus 1B: yöjuna
Polvinäytelmä 3
Kohtaus 2B: oikeudenkäynti/vankila
Kohtaus 3B: tanssi niityllä 2
Polvinäytelmä 4
Kohtaus 2B: vuode
Kohtaus 3C: avaruusalus
Polvinäytelmä 5
Ohjaus, lavastus ja valosuunnittelu: Robert Wilson
Musiikki ja sanat: Philip Glass
Koreografia: Lucinda Childs
Einstein on the Beach Einstein on the Beach
Koyaanisqatsi - 13.11.2013
Philip Glassin maailma - 17.8.2013
Einstein on the Beach - 18.4.2015